पैकरा ने बताया- बस्तर राजस्व संभाग (डिविजन) के पुलिस कर्मचारियों के लिए 23 जुलाई 2013 से बस्तर भत्ते में वृद्धि की गई है. इसके अंतर्गत वर्तमान में विभिन्न श्रेणियों के कर्मचारियों को 350 रुपये से 600 रुपये तक मासिक बस्तर भत्ता मिल रहा है. पैकरा ने कहा कि राज्य सरकार नक्सल प्रभावित क्षेत्रों में कर्तव्य निर्वहन के दौरान शहीद होने वाले पुलिस के बहादुर अधिकारियों और जवानों के परिवारों की आर्थिक सुरक्षा के लिए भी सजग है. ऐसे शहीदों के परिवारों को सरकार की ओर से दी जाने वाली सामूहिक बीमा विकल्प विशेष अनुदान योजना 2008 के अनुसार दस लाख रुपये का भुगतान किया जाता था, जिसे दो सितंबर 2013 से बढ़ाकर 25 लाख रुपये कर दिया गया है.